На почетку Другог свјетског рата, у јуну 1941, усташе су из Маовица одвеле 13 Срба мушкараца, који су мучени у затвору у Врлици, а затим бачени у јаму. Бјекством из затвора спасао се само један од њих. Крајем јануара 1943. године у село су упали четници које су Италијани послали да очисте Врлику и околину од партизана и том приликом су извршили масакр над Хрватима. Убијено је 23 цивила (углавном заклано). Иако су четници послати да ратују против партизана, они су дошавши у Маовице тражили „усташке куће“. Партизани из села су били само Срби, али нико од Срба није убијен у овом нападу. Велики број усташа из Маовица је страдао у рату, углавном од стране партизана. Петоро их је бачено у јаму на Камешници 1944, кад су партизани ослободили Врлику, а 22 стрељано код Блајбурга 1945. године, али то је само мањи дио од укупног броја убијених. У бици на Сутјесци 1944. године учествовало је 8 партизана Срба из Маовица, презимена Цвитковац, као борци Друге далматинске бригаде и само један је преживио рат. Још двојица Цвитковаца су погинули раније, 1942. године, у нападу на италијанску војну колону код села Чилаш (Сињ).